A TANÁCS 729/2007/EK RENDELETE
(2007. június 25.)
az egyes ipari, mezőgazdasági és halászati termékek tekintetében a közös vámtarifában rögzített autonóm vámtételek ideiglenes felfüggesztéséről szóló 1255/96/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 26. cikkére,
tekintettel a Bizottság javaslatára,
mivel:
(1)
A Közösség érdeke a közös vámtarifában rögzített autonóm vámtételek részleges vagy teljes felfüggesztése az 1255/96/EK rendelet (1) mellékletében fel nem sorolt több új termék vonatkozásában.
(2)
Több terméket vissza kell vonni az 1255/96/EK rendelet mellékletének listájáról, mert már nem áll a Közösség érdekében a közös vámtarifában rögzített autonóm vámtételek felfüggesztésének fenntartása, vagy mert módosítani kell az árumegnevezést a termék technikai fejlődésére és a piacon érvényesülő gazdasági tendenciákra való tekintettel.
(3)
Ennek megfelelően azokat a termékeket, melyek megnevezése módosítást igényel, új termékeknek kell tekinteni.
(4)
Az intézkedések érvényességi idejét korlátozni szükséges annak érdekében, hogy ezen időszak alatt gazdasági szempontból megvizsgálhassák az egyes felfüggesztéseket. A tapasztalatok azt mutatták, hogy lejárati időt kell megállapítani az 1255/96/EK rendeletben felsorolt felfüggesztésekre vonatkozóan, a technikai és gazdasági változások figyelembevételének biztosítása céljából. Az autonóm vámtételek felfüggesztéséről és a kontingensekről szóló bizottsági közleményben (2) meghatározott elvekkel összhangban ez nem zárja ki egyes intézkedések idő előtti megszüntetését vagy az említett időszakon túli alkalmazását, amennyiben ezt gazdasági indokokkal támasztják alá.
(5)
Az 1255/96/EK rendeletet ezért ennek megfelelően módosítani kell.
(6)
Tekintettel e rendelet gazdasági jelentőségére, szükséges az Európai Unióról szóló szerződéshez, az Európai Közösséget létrehozó szerződéshez és az Európai Atomenergia-közösséget létrehozó szerződéshez csatolt, a nemzeti parlamenteknek az Európai Unióban betöltött szerepéről szóló jegyzőkönyv 1.3. pontjában említett sürgősség esetére hivatkozni.
(7)
Tekintettel arra, hogy ezt a rendeletet 2007. július 1-jétől kell alkalmazni, ennek azonnal hatályba kell lépnie,
ELFOGADTA EZT A RENDELETET:
1. cikk
Az 1255/96/EK rendelet melléklete ezennel a következőképpen módosul:
1.
e rendelet I. mellékletében felsorolt termékeket a kapcsolódó vámtételekkel és érvényességi időszakokkal együtt be kell illeszteni;
2.
azon termékeket, amelyek KN- és TARIC-kódja szerepel e rendelet II. mellékletében, a kapcsolódó vámtételekkel és érvényességi időszakokkal együtt törölni kell.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
A rendeletet 2007. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2007. június 25-én.